Diari Oficial de la Generalitat Valenciana


Sumari del DOGV 3357, del 23-09-1998 (1998/902432)

ORDRE de 31 de juliol de 1998, de la Conselleria de Cultura, Educació i Ciència, per la qual es convoquen procediments selectius d'ingrés i accés al cos de professors d'Ensenyament Secundari.
-----------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1998/07/31/(3)/dof/vci/html**

### Dades del document

Número de DOGV
:   3357

Data del DOGV
:   23-09-1998

Secció del DOGV
:   I. DISPOSICIONS GENERALS

Número del document
:   1998/902432


Data del document
:   31-07-1998

Organisme emissor


Tipus de document
:   Ordre

Correcció d'errades

Anàlisi jurídica

 Descriptors 

:   * ensenyament secundari
    * reglament administratiu
    * concurs administratiu
    * personal docent

ORDRE de 31 de juliol de 1998, de la Conselleria de Cultura, Educació i Ciència, per la qual es convoquen procediments selectius d'ingrés i accés al cos de professors d'Ensenyament Secundari. [1998/X7696]  
El Reial Decret 850/1993, de 4 de juny (BOE de 30 de juny), pel qual es regula l'ingrés i l'adquisició d'especialitats en els cossos de funcionaris docents a què fa referència la Llei Orgànica 1/1990, de 3 d'octubre, d'Ordenació General del Sistema Educatiu, disposa que el Ministeri d'Educació i Cultura i els òrgans corresponents de les comunitats autònomes, una vegada publicades les seues respectives ofertes d'ocupació, procediran a realitzar la convocatòria per a la provisió de les places autoritzades en les esmentades ofertes d'ocupació. El número tres d'aquest article estableix que la referida convocatòria podrà incloure també els distints procediments d'accés, procediments regulats en el precitat Reial Decret i en el Reial Decret 575/1991, de 22 d'abril (BOE de 23 d'abril), pel qual es regula la mobilitat entre els cossos docents i l'adquisició de la condició de catedràtic.  
 Aprovada l'oferta d'ocupació pública docent, en l'àmbit de gestió de la Generalitat Valenciana per Decret de 90/1998, de 16 de juny, del Govern Valencià, complit el que preveu l'article 32 de la Llei 9/1987, de 12 de juny, d'Organs de Representació, Determinació de les Condicions de Treball i Participació del Personal al Servei de les Administracions Públiques, aquesta Conselleria, en ús de les competències que té atribuïdes, acorda convocar procediments selectius d'ingrés i accés en el cos de professors d'Ensenyament Secundari, d'acord amb les bases següents:  
1. Normes generals  
1.1 Es convoquen procediments selectius per a cobrir 15 places del cos de professors d'Ensenyament Secundari, que es distribueixen de la manera que es detalla a continuació:  
1.2 Les places convocades per a ser cobertes pels qui tinguen la condició legal de persones amb minusvalideses, i també pel procediment d'accés a cos de grup superior que queden sense adjudicar per falta d'aspirants que hagen superat el procés selectiu, s'acumularan a la resta de places convocades pel sistema d'ingrés lliure.  
1.3 En aquests procediments serà d'aplicació la Llei Orgànica 1/1990, de 3 d'octubre, d'Ordenació General del Sistema Educatiu; la Llei 17/1993, de 23 de desembre, sobre l'accés a determinats sectors de la funció pública dels nacionals d'altres estats membres de la Comunitat Europea; el Reial Decret 850/1993, de 4 de juny, pel qual es regula l'ingrés i l'adquisició d'especialitats en els cossos de funcionaris docents a què fa referència la Llei Orgànica 1/1990, de 3 d'octubre; el Reial Decret 575/1991, de 22 d'abril, pel qual es regula la mobilitat entre els cossos docents i l'adquisició de la condició de catedràtic, i, a més, el que disposa la present convocatòria.  
2. Requisits dels candidats  
2.1 Per a ser admés en els procediments selectius, els aspirants hauran de reunir els requisits següents:  
2.1.1 Requisits generals  
a) Ser espanyol, tenir la nacionalitat d'un estat membre de la Unió Europea, o ser nacional d'un estat, que en virtut d'un tractat internacional realitzat per aquesta i ratificat per Espanya, li siga d'aplicació la lliure circulació de treballadors en els termes en què es trobe definida en el tractat constitutiu de la Unió Europea.  
b) Tenir complits els divuit anys i no excedir de l'edat establida per a la jubilació.  
c) No patir cap malaltia ni estar afectat per cap limitació física o psíquica que siga incompatible amb l'exercici de la docència.  
d) No haver estat separat per expedient disciplinari del servei de qualsevol de les administracions públiques, ni trobar-se inhabilitat per a l'exercici de les funcions públiques.  
Els aspirants a què fa referència aquest apartat, la nacionalitat dels quals no siga l'espanyola, hauran d'acreditar, igualment, que no es troben sotmesos a cap sanció disciplinària o condemna penal que els impedisca, al seu estat, l'accés a la funció pública.  
e) No ser funcionari de carrera del cos de professors d'Ensenyament Secundari.  
2.1.2 Els aspirants que no posseïsquen la nacionalitat espanyola hauran d'acreditar un coneixement adequat de la forma que s'estableix en la base 3.2.c) o mitjançant la realització de la prova descrita en la base 7.2.  
2.1.3 Requisits específics per a participar pel procediment d'ingrés lliure. A més dels requisits generals que s'estableixen en l'apartat anterior, els aspirant hauran de reunir els requisits específics següents:  
a) Estar en possessió o en condicions d'obtenir el títol de doctor, enginyer, arquitecte, llicenciat o equivalent a l'efecte de la docència.  
En el cas de titulacions obtingudes a l'estranger, haurà d'estar en possessió de la credencial que justifique la seua homologació, d'acord amb el Reial Decret 86/1987, de 16 de gener, o de la credencial de reconeixement a l'empara del que estableix la Directiva 89/48 de la CEE, i el Reial Decret 1.665/1991, de 25 d'octubre.  
b) Estar en possessió del títol professional d'Especialització Didàctica o del Certificat d'Aptitud Pedagògica. Estan lliures d'aquest requisit els qui posseïsquen el títol de Mestre, diplomat en Professorat d'Educació General Bàsica, mestres de Primer Ensenyament i llicenciats en Pedagogia. Així mateix, d'acord amb el que estableix el Reial Decret 1.692/1995, de 20 d'octubre, pel qual es regula el títol professional d'Especialització Didàctica, estaran dispensats d'aquest requisit els qui acrediten haver prestat docència durant dos cursos acadèmics complets en centres públics o privats dels al·ludits en els articles 10 i 13 de la Llei Orgànica 8/1985, de 3 de juliol, Reguladora del Dret a l'Educació.  
2.1.4 Requisits específics per a participar per la reserva de minusvalideses. Hi podran participar per aquesta reserva els aspirants que, a més de reunir els requisits generals i els específics per participar pel procediment d'ingrés lliure, tinguen reconeguda pels òrgans competents de la Generalitat Valenciana, de l'Estat o de la resta de les comunitats autònomes una disminució física de grau igual o superior al 33%, sempre que això no siga incompatible amb l'exercici de la docència.  
L'opció per aquesta reserva haurà de formular-se en la sol·licitud de participació amb la declaració expressa de reunir-hi la condició exigida, que s'acreditarà, en el cas d'obtenir plaça, mitjançant certificació dels òrgans competents.  
No obstant això, si en la realització de les proves hi haguera algun dubte per part del tribunal pel que fa a la capacitat de qualsevol aspirant per al desenvolupament de les activitats realitzades habitualment pels funcionaris del cos de professors d'Ensenyament Secundari, podrà recaptar el corresponent dictamen dels òrgans competents conformement al que preveu la base 10.1 d). En aquest supòsit, i fins que s'emeta el dictamen, l'aspirant podrà seguir participant condicionalment en el procés selectiu, quedant en suspens la resolució definitiva sobre l'admissió o l'exclusió del procés fins a la recepció del dictamen.  
El procés selectiu es realitzarà en condicions d'igualtat amb els aspirants d'ingrés lliure, sense el perjudici de les adaptacions previstes en la base 5.13 d'aquesta convocatòria.  
Els aspirants que hi concórreguen per aquesta reserva no podran concórrer a la mateixa especialitat pel sistema d'ingrés lliure.   
2.1.5 Requisits específics per a participar pel procediment d'accés a cossos docents de grup superior. Podran participar en aquest procediment selectiu, per al qual es reserva un 50% de les places convocades, els funcionaris dels cossos i escales docents classificats en el grup B a què fa referència la vigent legislació de la funció pública que estant en possessió de la titulació exigida per a l'ingrés en el cos de professors d'Ensenyament Secundari i reunint, a més, les condicions generals a què fa referència l'apartat 2.1 d'aquesta base, hagen prestat, en acabar el termini de presentació d'instàncies, serveis en el cos d'origen un mínim de vuit anys com a funcionari de carrera.  
Els aspirants que opten a aquest procediment d'accés no podran concórrer a la mateixa especialitat per l'ingrés lliure.  
2.2 Tots els requisits enumerats anteriorment hauran de posseir-se el dia d'acabament del termini de presentació de sol·licituds i mantenir-se fins al moment de la presa de possessió com a funcionari de carrera.  
3. Sol·licituds  
3.1 Forma. Els qui desitgen prendre part en aquests procediments selectius hauran de fer-ho constar en la instància, conformement al model oficial, que els serà facilitada gratuïtament en les direccions territorials de Cultura i Educació de la Generalitat Valenciana.  
En emplenar aquesta sol·licitud, els aspirants tindran en compte, a més de les instruccions que s'adjunten a la mateixa, les següents:  
a) Els aspirants hauran de fer constar en el requadre corresponent l'especialitat elegida per a la realització de les proves.  
b) Els aspirants amb minusvalideses hauran d'indicar-ho en la sol·licitud, per a la qual cosa usaran el requadre 3.6 de la mateixa. Així mateix, hauran de sol·licitar, expressant-ho en el requadre 4, les possibles adaptacions de temps i mitjans per a la realització dels exercicis en què aquesta adaptació siga necessària.   
c) Els aspirants que per reunir les condicions establides desitgen acollir-se a la reserva de minusvàlids hauran de consignar necessàriament en el requadre número 4 de la sol·licitud el percentatge de minusvalidesa que pateixen i consignar-ho en el requadre 2.1 d) de l'apartat 2 de la instància de participació, i també efectuar la declaració expressa prevista en la instància de reunir els requisits exigits per a participar en l'esmentada reserva.  
3.2 Documentació. A la instància de sol·licitud s'afegirà la documentació següent:  
a) Dues fotocòpies del document nacional d'identitat o document similar del país d'origen.  
b) Tota la documentació justificativa per a la valoració dels mèrits a què fa referència el barem dels annexos I i II de la present ordre, i s'entendrà que solament es prendran en consideració aquells mèrits degudament justificats mitjançant la documentació que es determina en aquesta convocatòria durant el termini de presentació d'instàncies.  
c) Annex IV degudament emplenat per aquells participants que no posseïsquen la nacionalitat espanyola.  
En aquest cas, aquells aspirants que estiguen exempts de la prova del coneixement del castellà, hauran de presentar, juntament amb l'annex IV esmentat, la fotocòpia compulsada del Diploma Superior d'Espanyol com a Llengua Estrangera establit pel Reial Decret 826/1988, de 20 de juliol, modificat i completat pel Reial Decret 1/1992, de 10 de gener, o del certificat d'aptitud en espanyol per a estrangers, expedit per les escoles oficials d'Idiomes o certificació acadèmica que acredite haver realitzat tots els estudis per a l'obtenció dels esmentats diplomes.  
3.3 Les sol·licituds es presentaran en les direccions territorials de Cultura i Educació d'Alacant, Castelló o València, o als llocs i en la manera que determina l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas que s'optara per presentar la sol·licitud en una oficina de Correus, es farà en sobre obert perquè la instància siga datada i segellada pel funcionari de Correus abans de ser certificada. Si no es fa d'aquesta manera es considerarà presentada en la data d'entrada en qualsevol dels llocs establits en el paràgraf anterior.  
Les sol·licituds subscrites pels participants a l'estranger podran cursar-se en el termini assenyalat en l'apartat 3.4 de la present base, mitjançant les representacions diplomàtiques o consulars espanyoles corresponents, que les trametran seguidament a l'organisme competent. La persona interessada adjuntarà a la sol·licitud de participació el comprovant bancari d'haver satisfet el pagament dels drets d'examen.  
3.4 El termini de presentació de sol·licituds serà de vint dies naturals comptats a partir de l'endemà de la publicació d'aquesta convocatòria en el Diari Oficial de la Generalitat Valenciana.  
3.5 Els drets d'examen seran de 4.248 PTA., inclosa la formació de l'expedient, i s'ingressaran mitjançant l'imprés d'instància de participació en alguna de les entitats de crèdit col·laboradores que figuren al marge d'aquesta que determina l'annex I de l'Ordre de 26 de febrer de 1993, de la Conselleria d'Economia i Hisenda (DOGV de 17 de març). Les despeses de transferència aniran a càrrec de la persona interessada. En la sol·licitud haurà de constar el segell de l'entitat bancària, acreditatiu del pagament dels drets, i la manca o el pagament fora del termini en determinarà l'exclusió de la persona aspirant. En cap cas la presentació i el pagament en l'entitat bancària suposarà l'eliminació del tràmit de presentació, en termini i forma, de la sol·licitud.  
3.6 Errades en la sol·licitud. Les errades materials, de fet o aritmètiques, que se'n puguen advertir podran esmenar-se en qualsevol moment, d'ofici o a petició de la persona interessada, d'acord amb el que determina l'article 105.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4. Admissió d'aspirants  
4.1 Acabat el termini de presentació d'instàncies, la Direcció General de Personal dictarà una resolució en què declararà aprovada la llista provisional d'admesos i exclosos, que s'haurà de publicar en el DOGV. En la llista hauran de constar els cognoms i nom, el número del DNI, el procediment selectiu pel qual participa , i també, si es produeix, la causa d'exclusió.  
4.2 Els aspirants exclosos disposaran d'un termini de deu dies, comptats a partir de l'endemà de la publicació de la resolució, perquè esmenen el defecte que n'haja motivat l'exclusió. Així mateix, aquells aspirants que hagen detectat errades en la consignació de les seues dades personals podran manifestar-ho en el mateix termini. Les reclamacions s'adreçaran a la Direcció General de Personal, d'acord amb el que disposa l'article 71 de la Llei 30/1992, de 26 de novembre, i es presentaran per qualsevol de les maneres previstes en l'apartat 3.3 de la present convocatòria.  
4.3 Les reclamacions presentades seran acceptades o denegades per resolució expressa del director general de Personal, mitjançant la qual es declararà aprovada la llista definitiva d'admesos i exclosos, que es publicarà en el Diari Oficial de la Generalitat Valenciana.  
4.4 Contra aquesta resolució, que posa fi a la via administrativa (d'acord amb el que preceptua l'article 109 de la Llei 30/1992, de 26 de novembre), en relació amb la disposició addicional 15 de la Llei 6/1997, de 14 d'abril, podrà interposar-se recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la seua publicació, i prèviament requerirà una comunicació a l'òrgan que va dictar l'acte impugnat, d'acord amb el que disposa l'article 110.3 de l'esmentada Llei 30/1992, de 26 de novembre.  
4.5 El fet de figurar en la relació d'admesos no prejutja que es reconega als interessats la possessió dels requisits exigits en els procediments que es convoquen mitjançant la present ordre. En el cas que siguen seleccionats, si de l'examen de la documentació que s'haja de presentar, d'acord amb la base 10 d'aquesta convocatòria, es desprenguera que hi manquen alguns dels requisits, tots els drets que puguen derivar-se de la participació dels interessats en aquest procediment decauran.  
5. Organs de selecció  
5.1 La selecció dels participants serà realitzada pels tribunals, que seran nomenats a l'efecte per la Direcció General de Personal. Aquest nomenament es publicarà en el Diari Oficial de la Generalitat Valenciana.  
5.2 Composició dels tribunals. D'acord amb el que disposen els articles 7.3 i 7.4 del Reial Decret 850/1993, de 4 de juny, els tribunals estaran compostos per funcionaris de carrera en actiu dels cossos docents o del cos d'inspectors al servei de l'administració educativa en nombre imparell, no inferior a cinc. Per als presents procediments es fixen la composició de tots els tribunals en cinc membres.  
La totalitat dels membres dels tribunals pertanyeran a cossos d'igual o superior grup de classificació que el que correspon al cos al qual opten els aspirants.  
En la designació dels tribunals es vetlarà pel principi d'especialitat, en què la majoria dels seus membres hauran de ser titulars de l'especialitat objecte del procés selectiu.  
Els tribunals estaran integrats per:  
- Un president, designat directament per la Direcció General de Personal.  
- Quatres vocals, designats per sorteig públic entre funcionaris de carrera en actiu del cos de professors d'Ensenyament Secundari, habilitats en l'especialitat assignada al tribunal, adscrits en l'àmbit de la direcció territorial de Cultura i Educació on actuarà el tribunal. En el cas que no siga possible la realització del sorteig entre els funcionaris amb destinació en un determinat àmbit territorial, aquest es realitzarà entre tots els qui, reunint les condicions esmentades, tinguen la seua destinació en l'àmbit territorial de la Comunitat Valenciana. Excepcionalment, quan no hi haja funcionaris en servei actiu en nombre suficient o quan les característiques de l'especialitat així ho aconsellen, el director general de Personal podrà designar directament aquests vocals entre funcionaris dels cossos docents, de conformitat amb el que estableix aquesta base.  
S'hi podran nomenar-se tants tribunals com calguen.  
Actuarà com a secretari el vocal amb menys antiguitat en el cos, llevat que el tribunal acorde determinar-lo d'una altra manera.  
Per a cada tribunal es designarà, pel mateix procediment, un tribunal suplent, llevat dels casos en què no siga possible comptar amb vocals suficients que reunisquen els requisits exigits en la present base.  
5.3 De conformitat amb l'article 11.1 del Reial Decret 850/1993, de 4 de juny, la participació en els òrgans de selecció té caràcter obligatori.  
5.4 Abstenció. Els membres dels òrgans de selecció hauran d'abstenir-se d'intervenir, i així ho notificaran a la Direcció General de Personal, quan hi concórreguen circumstàncies de les previstes en l'article 28 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o si hagueren realitzat tasques de preparació d'aspirants a proves selectives d'accés al cos de professors d'Ensenyament Secundari en els cinc anys anteriors a la publicació d'aquesta convocatòria.  
Els presidents sol·licitaran dels membres dels òrgans de selecció la declaració expressa de no trobar-se sotmesos en les circumstàncies a què fa referència el paràgraf anterior.  
5.5 Recusació. Així mateix, els aspirants podran recusar els membres del tribunal, si concorren en ells les circumstàncies a què fa referència el número anterior d'aquesta mateixa base.  
5.6 El termini per a sol·licitar la renúncia o manifestar l'abstenció serà de deu dies naturals comptats a partir de la publicació del nomenament dels òrgans de selecció en el DOGV .  
5.7 Amb anterioritat a la iniciació del concurs oposició a què fa referència aquesta convocatòria, la Direcció General de Personal publicarà en el DOGV resolució per la qual es nomenen els nous membres dels òrgans de selecció que hagen de substituir els membres que hagen perdut la seua condició per alguna de les causes previstes en els apartats 5.4 i 5.5 d'aquesta base.  
5.8 Prèvia convocatòria dels presidents, es constituiran els tribunals amb assistència del president i del secretari o, si escau, dels suplents i, almenys, la de la meitat dels seus membres.  
Llevat que hi concórreguen circumstàncies excepcionals, l'apreciació de les quals correspondrà a la Direcció General de Personal, una vegada constituïts els òrgans de selecció, per a actuar vàlidament es requerirà la presència del president i del secretari o, si escau, del suplent i, almenys, la de la meitat dels seus membres.  
La suplència dels presidents dels tribunals l'autoritzarà la Direcció General de Personal; la dels vocals, el president que hi haja d'actuar, i es tindrà en compte que haurà de recaure en el vocal suplent respectiu o, si hi manca, en els suplents que els seguisquen segons l'ordre en el qual figuren en la disposició que els hi haja nomenat.  
No obstant això, si en el moment de l'inici de les proves algun tribunal no s'ha pogut constituir, després d'haver exhaurit tots els procediments previstos a aquest efecte, la Direcció General de Personal adoptarà les mesures procedents per a garantir el dret dels aspirants a la participació en el procediment selectiu.  
5.9 Funcions dels tribunals. Correspon als tribunals:  
- L'elaboració dels exercicis a què s'al·ludeix en la base 7 d'aquesta convocatòria.  
- La qualificació de les distintes proves.  
- El desenvolupament del procediment selectiu, d'acord amb el que disposa aquesta convocatòria.  
- L'agregació de les puntuacions corresponents a les diferents fases dels procediments selectius, l'ordenació dels aspirants i la declaració dels aspirants que els hagen superat.  
- L'elaboració i la publicació de les llistes dels aspirants seleccionats, i també la remissió d'aquestes a l'òrgan convocant.  
Dins les diferents fases dels procediments selectius, els tribunals resoldran tots els dubtes que hi puguen sorgir en aplicació d'aquestes normes, i també com s'ha d'actuar en els casos no previstos.¡  
5.10 Els tribunals podran proposar la incorporació als seus treballs d'assessors especialistes i ajudants tècnics. Seran funcions dels primers l'assessorament dels membres de l'òrgan de selecció en l'avaluació dels coneixements i dels mèrits objecte de la seua especialitat. Els ajudants col·laboraran amb aquests òrgans mitjançant la realització de les tasques tècniques de suport que aquests els hi assignen. Els uns i els altres es limitaran, en la seua activitat, a l'exercici de les seues corresponents competències. La seua designació correspon a la Direcció General de Personal.  
5.11 Funcions encomanades a altres òrgans de l'administració. L'assignació de la puntuació que corresponga als aspirants pels mèrits acadèmics que hi acrediten, segons el barem que recull l'annex I i II de la present convocatòria, serà realitzada pels òrgans de l'administració a què al·ludeix la base 8.1 de la convocatòria.  
5.12 El procediment d'actuació dels òrgans de selecció s'ajustarà en tot moment al que disposa la Llei 30/1992, de 26 de novembre.  
5.13 Els òrgans de selecció adoptaran les mesures que calguen en aquells casos en què resulten necessari, de manera que els aspirants amb minusvalideses gaudisquen de paregudes oportunitats per a la realització dels exercicis que la resta dels participants. En aquest sentit, s'establiran per a les persones amb minusvalideses que ho sol·liciten, en la forma prevista en la base 3.1 d'aquesta convocatòria, les adaptacions possibles de temps i mitjans per a la seua realització.  
5.14 En cap cas es podrà declarar que han superat el procediment un nombre superior d'aspirants al de les places convocades. Qualsevol proposta d'aprovats que contravinga el que s'ha establit més amunt serà nul·la de ple dret.  
5.15 Als efectes de comunicacions i d'altres incidències, els tribunals tindran la seu en les direccions territorials de Cultura i Educació en què actuen.  
5.16 Els òrgans de selecció que actuen en aquestes proves selectives tindran dret a la indemnització per raó del servei prevista en el Decret 24/1997, d'11 de febrer (DOGV de 17 de febrer).  
6. Inici i desenvolupament de les proves  
6.1 Inici. Aquestes proves selectives s'iniciaran a partir del dia 15 d'octubre de 1998 . La data exacta en què els aspirants seran convocats davant el tribunal per a l'inici de les proves selectives, i també l'hora i el lloc on hagen de realitzar les proves, es determinarà en la resolució per la qual es declare aprovada la llista definitiva d'admesos i exclosos.  
Els aspirants hauran de presentar-s'hi amb el document nacional d'identitat o document similar del país d'origen, passaport o permís de conducció en què aparega la fotografia del titular.  
Els aspirants seran convocats per a les seues actuacions davant els tribunals en una única citació, és a dir, els aspirants convocats per a cada dia hauran d'estar presents a l'hora fixada pel tribunal com a hora d'inici de les actuacions, i seran exclosos del procediment selectiu els qui no hi compareguen, llevat dels casos de força major degudament justificats i considerats pel tribunal. A aquest efecte, els convocats per a un exercici col·lectiu hauran de fer la seua presentació davant el tribunal a l'hora i la data fixades en les citacions. En el cas de proves individuals, els aspirants convocats per a cada dia hauran d'estar presents a l'hora fixada pel tribunal com a hora d'inici de les actuacions.  
Una vegada iniciades les actuacions davant el tribunal no serà obligatòria la publicació en el Diari Oficial de la Generalitat Valenciana de les successives citacions dels aspirants. Aquests anuncis hauran de fer-se públics pels tribunals als locals on s'estiga realitzant les proves amb quaranta-vuit hores, almenys, d'antelació a l'inici de les actuacions.  
6.2 Desenvolupament. L'ordre d'actuació dels aspirants s'iniciarà alfabèticament per aquells el primer cognom dels quals comence per la lletra «p», d'acord amb el que estableix la Resolució de 30 de gener de 1998, de la Direcció General de la Funció Pública.  
Aquells tribunals que no compten amb aspirants el primer cognom del quals comence per la lletra «p», iniciaran l'ordre d'actuació per la lletra o lletres següents en ordre alfabètic.  
En qualsevol moment, els tribunals podran requerir als opositors perquè acrediten la seua personalitat.  
Així mateix, si els tribunals tingueren coneixement que algun dels aspirants no posseeix la totalitat dels requisits exigits per la present convocatòria, prèvia audiència a la persona interessada, hauran de proposar la seua exclusió al director general de Personal, comunicant-li les inexactituds o les falsedats formulades per la persona aspirant en la sol·licitud d'admissió al procediment selectiu, als efectes corresponents.  
Contra aquesta resolució d'exclusió, que posa fi a la via administrativa (d'acord amb el que preceptua l'article 109 de la Llei 30/1992, de 26 de novembre), en relació amb la disposició addicional 15 de la Llei 6/1997, de 14 d'abril, podrà interposar-se recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la seua publicació, i prèviament requerirà una comunicació a l'òrgan que va dictar l'acte impugnat, d'acord amb el que disposa l'article 110.3 de l'esmentada Llei 30/1992, de 26 de novembre.  
7. Sistema de selecció  
7.1 Fase de concurs. A l'efecte de valoració dels mèrits conformement als barems que figuren en l'annex I i II d'aquesta convocatòria, els aspirants adjuntaran a la sol·licitud de participació els documents justificatius que s'indiquen en els esmentats barems, i solament es valoraran aquells mèrits que dins el termini de presentació de sol·licituds s'hi al·leguen i aporten degudament justificats mitjançant la documentació que es determina en aquests annexos.  
7.2 Prova d'acreditació de coneixements de castellà per als aspirants que no posseïsquen la nacionalitat espanyola. Amb caràcter previ a la realització de les proves de la fase d'oposició, els aspirants que no posseïsquen la nacionalitat espanyola hauran d'acreditar el coneixement del castellà mitjançant la realització d'una prova en la qual es comprovarà que posseeixen un nivell adequat de comprensió i expressió, oral i escrita, en aquesta llengua.  
El contingut de la prova acreditativa del coneixement del castellà s'ajustarà al que disposa l'annex III del Reial Decret 826/1988, de 20 de juliol, pel qual s'estableixen els diplomes acreditatius del coneixement de l'espanyol com a llengua estrangera.  
Aquesta prova es realitzarà al lloc que determine la Direcció General de Personal.  
Per a la realització d'aquesta prova, el tribunal estarà constituït preferentment per professors d'espanyol per a estrangers de les escoles oficials d'Idiomes.  
La prova es qualificarà d'«apte» o «no apte», i serà necessari obtenir la valoració d'«apte» per a passar a realitzar les proves de la fase d'oposició.  
Quedaran exempts de realitzar aquesta prova els aspirants que estiguen en possessió del Diploma Superior d'Espanyol com a Llengua Estrangera, establit pel Reial Decret 826/1988, de 20 de juliol, modificat i completat pel Reial Decret 1/1992, de 10 de gener, o que estiguen en possessió del certificat d'aptitud d'espanyol per a estrangers expedit per les escoles oficials d'Idiomes. El certificat corresponent serà aportat per l'aspirant en la documentació que acompanye a la sol·licitud per a prendre part en el procediment selectiu.  
7.3 Fase d'oposició en els procediments selectius d'ingrés lliure i reserva de minusvàlids.  
7.3.1 En aquesta fase es valoraran els coneixements específics dels candidats necessaris per a impartir la docència, la seua aptitud pedagògica i el domini de les tècniques necessàries per a l'exercici docent.  
El temari sobre el qual versaran les proves d'aquesta fase es publica en l'annex III d'aquest ordre.  
La valoració d'aquests coneixements es durà a terme mitjançant la realització per l'aspirant davant el tribunal de les proves següents:  
Primera. Prova escrita. Consistirà en el desenvolupament per escrit de dos temes. El primer dels temes serà elegit pel candidat entre dos temes trets a l'atzar pel tribunal dels corresponents a la part A del temari. El segon tema serà tret a l'atzar pel tribunal dels corresponents a la part B. Per al seu desenvolupament, els aspirants disposaran de quatre hores: dues hores per a cadascun dels temes.  
La prova inclourà, a més, la resposta a tres preguntes elegides pel candidat entre sis formulades pel tribunal i relacionades amb les parts A i B del temari i el currículum oficial de la Conselleria de Cultura, Educació i Ciència.  
Les preguntes a què fa referència el paràgraf anterior hauran de versar sobre l'elaboració de propostes concretes per a treballar amb l'alumnat en el marc de les programacions d'aula. Per a la seua resolució, els opositors disposaran d'una hora i mitja. Aquestes preguntes seran elaborades pel tribunal.   
Acabada la prova, els tribunals procediran a la crida dels opositors perquè aquests efectuen la lectura de l'exercici realitzat.  
Segona. Prova oral. Consistirà en l'exposició oral d'un tema elegit pel candidat entre dos que haja tret a l'atzar de la part A del temari de l'especialitat. L'exposició tindrà dues parts: La primera d'aquestes versarà sobre els aspectes científics o de contingut del tema; en la segona, l'aspirant haurà d'emmarcar el tema en el currículum oficial de la Conselleria de Cultura, Educació i Ciència, explicant la relació d'aquest amb els elements del currículum; així mateix, descriurà pautes concretes d'actuació amb l'alumnat, o implicacions educatives, en ambdós casos relacionades amb el tema elegit i referides a un cicle concret. Acabada l'exposició, el tribunal podrà debatre amb el candidat sobre el contingut de la seua intervenció.  
L'exposició i el debat esmentats en el paràgraf anterior tindran una durada màxima d'una hora i de trenta minuts, respectivament. L'opositor disposarà, almenys, de dues hores per a la seua preparació, i hi podrà utilitzar el material que considere oportú.  
7.4 Fase d'oposició en els procediments selectius d'accés a cos de grup superior.  
7.4.1 La prova d'aquesta fase tindrà per objecte valorar tant els coneixements sobre la matèria com els recursos didàctics i pedagògics dels candidats.  
Aquesta prova consistirà en l'exposició, i a continuació un debat, ambdós orals, d'un tema de l'especialitat a què s'opte, elegit pel candidat entre sis extrets per sorteig dels que componen la part A del temari de la seua especialitat.  
L'exposició tindrà dues parts, la primera versarà sobre els aspectes científics del tema. En la segona, els aspirants hauran de fer referència a la relació dels temes amb el currículum establit per la Conselleria de Cultura, Educació i Ciència i al tractament didàctic d'aquest.  
El tractament didàctic consistirà en la programació didàctica del tema elegit, o d'un unitat didàctica que se n'haja extret, referida a un determinat cicle o curs elegit lliurement per l'aspirant i s'haurà d'indicar, en qualsevol cas, els objectius, continguts, activitats d'ensenyament i aprenentatge i d'avaluació, així com els recursos necessaris per al desenvolupament d'aquests.  
El candidat disposarà de dues hores per a la preparació, podent utilitzar-hi el material que considere oportú. L'exposició i el plantejament didàctic tindran una durada màxima d'una hora. La durada màxima del debat serà de quinze minuts.  
8. Qualificació  
8.1 Valoració de la fase de concurs. Les direccions territorials de Cultura i Educació respectives assignaran la puntuació que corresponga als aspirants en aquesta fase, segons el barem que es recull en l'annex I i II d'aquesta convocatòria, per a la qual cosa els directors territorials respectius podran nomenar un comissió administrativa composta per funcionaris docents de l'àmbit territorial respectiu, o d'administració general, els quals realitzaran aquesta valoració en nom dels òrgans de selecció, aportant-hi el resultats que n'obtinguen.  
La puntuació obtinguda per aquesta valoració de mèrits es farà publica als taulers d'anuncis de les direccions territorials de Cultura i Educació, i els interessats podran presentar en contra, en el termini de deu dies a partir de l'endemà de l'exposició, un escrit de reclamació dirigit al director territorial de Cultura i Educació respectiu, a qui en correspon l'estudi i resolució. Contra aquesta resolució podrà interposar-se un recurs ordinari davant el director general de Personal, d'acord amb el que estableix l'article 114 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
8.2 Qualificació de les proves de la fase d'oposició.  
8.2.1 Procediment d'ingrés lliure i reserva de minusvàlids.  
9.8.7.2 Prova escrita. Els tribunals valoraran aquesta prova del procés selectiu de zero a deu punts distribuïts de la manera següent: fins al trenta-cinc per cent del total per a cadascun dels temes i fins al trenta per cent per a les preguntes.  
La puntuació de cada aspirant en aquesta prova serà la mitjana aritmètica de les qualificacions de tots el membres presents en el tribunal. Si entre les puntuacions atorgades pels membres del tribunal existira una diferència de tres o més enters, seran automàticament excloses les qualificacions màxima i mínima, i es traurà la puntuació mitjana entre les qualificacions restants. Per a la superació d'aquesta prova, l'opositor haurà d'haver obtingut una puntuació igual o superior a cinc punts.  
Acabada la prova, els tribunals faran pública als taulers d'anuncis dels locals on hagen actuat la puntuació obtinguda pels participants que hagen superat aquesta prova, i que poden accedir a la prova següent.  
9.9.0.8 Valoració de la prova oral de la fase d'oposició. Els tribunals qualificaran aquesta prova de zero a deu punts, diferenciant-ne cadascuna de les parts. Cadascuna d'aquestes parts de què consta l'exposició oral serà qualificada de zero a cinc punts. Per a superar-la, serà necessari haver obtingut una puntuació igual o superior a cinc punts, agregades les puntuacions de les dues parts de què consta l'exposició oral del tema.  
La puntuació de cada aspirant s'obtindrà d'igual forma que en la prova anterior.  
La publicació de les qualificacions corresponents a aquesta última prova es referirà exclusivament a aquell candidats que hagen sigut seleccionats d'acord amb el que preveu l'article 32 del Reial Decret 850/1993.  
1.8.8.3 La qualificació corresponent a la fase d'oposició serà la mitjana aritmètica de les puntuacions obtingudes en les proves integrants d'aquesta fase, quan totes aquestes hagen sigut superades.  
En acabar la realització de la fase d'oposició, els tribunals confeccionaran la relació dels aspirants que han superat aquesta fase, ordenats de major a menor puntuació, amb l'aproximació fins a deumil·lèsimes, amb la indicació del seu document d'identitat o document anàleg per als estrangers. Els tribunals confeccionaran llistes diferenciades d'aspirants segons que el sistema pel qual hi hagen participat siga el d'ingrés lliure o el de reserva per a minusvàlids.  
8.2.2 Procediment d'accés a cos de grup superior. Els tribunals qualificaran aquesta prova de zero a deu punts, i els aspirants hauran d'assolir-ne per a la superació un mínim de quatre punts, i confeccionaran una llista igual dels aspirants que han superat aquesta fase, ordenats de major a menor puntuació, amb l'aproximació de fins a deumil·lèsimes, amb la indicació del document nacional d'identitat o document anàleg per als estrangers.  
9. Superació del procediment selectiu  
9.1 Procediments d'ingrés lliure i reserva de minusvàlids: Superaran aquestos procediments i, per tant, es declararà que han superat el procés selectiu, aquells aspirants que, ordenats segons la puntuació global assignada, d'acord amb el que estableix l'article 31 del Reial Decret 850/1993, de 4 de juny, els corresponga un número d'ordre igual o inferior al nombre de places convocades.  
Per a l'obtenció de la puntuació global, el tribunal ponderarà en dos terços la puntuació obtinguda per a la fase d'oposició i en un terç per a la fase de concurs, resultant la puntuació global de la suma d'ambdues fases una vegada s'hagen realitzat les ponderacions esmentades.  
9.2 Procediment d'accés a cos docent de grup superior: Superaran aquest procediment i, per tant, es declararà que han superat el procés selectiu, aquells aspirant que hagen obtingut almenys quatre punts en la prova i que ordenats segons la suma de les puntuacions assolides en el concurs i en la prova, obtinguen un número d'ordre igual o inferior al nombre de places convocades per a aquest procediment.  
9.3 Normes comunes a tots els procediments.  
De conformitat amb el que estableix la base 5.9 de la present convocatòria, correspon al tribunal l'agregació de les puntuacions corresponents a les distintes fases dels procediments selectius, l'ordenació d'aquests d'acord amb les puntuacions totals assolides i la declaració dels aspirants que hagen superat aquests procediments. A aquest efecte, els tribunals s'atendran al que disposen els subapartat següents:  
9.3.1 Els tribunals agregaran, una vegada ponderades, si escau, les puntuacions de la fase de concurs a aquells aspirants que hagen assolit les puntuacions mínimes exigides en cada procediment, els ordenarà segons les puntuacions totals obtingudes, determinaran els aspirants que han superat els corresponents processos d'acord amb el que estableixen el apartat 1 i 2 d'aquesta base.  
9.3.2 En el cas que en ordenar el aspirants es produïren empats, aquests es resoldran atenint successivament els criteris següents:  
A) Per als aspirants que hi concórreguen pel procediment d'ingrés lliure i reserva de minusvàlids:  
1. Major puntuació en la fase d'oposició.  
2. Major puntuació en cadascun dels exercicis de l'oposició, per l'ordre en què aquests s'hagen realitzat.  
3. Major puntuació en els apartats del barem de mèrits, per l'ordre en què aquests apareixen en l'annex I de la convocatòria.  
4. Major puntuació en els subapartats del barem de mèrits, per l'ordre en què aquests apareixen en l'annex I de la convocatòria.  
5. Sorteig públic realitzat pel tribunal.  
B) Per als aspirants que hi concórreguen pel procediment d'accés a cos de grup superior:  
1. Major puntuació de la prova.  
2. Major puntuació en la valoració de l'apartat 1 de l'annex II d'aquesta convocatòria.  
3. Major puntuació en la valoració de l'apartat 2 de l'annex II d'aquesta convocatòria.  
4. Major puntuació en la valoració de l'apartat 3 de l'annex II d'aquesta convocatòria.  
5. Major puntuació en els subapartats dels apartats 1, 2 i 3 de l'annex II d'aquesta convocatòria, per l'ordre en què aquests apareixen en la convocatòria.  
6. Sorteig públic realitzat pel tribunal.  
9.3.3 En procedir a determinar els aspirants que han superat el procediment selectiu corresponent a l'ingrés lliure, els tribunals acumularan a les places inicialment assignades a aquest procediment totes aquelles altres que hagueren quedat vacants en la resta de procediments.  
9.3.4 En cap cas podrà declarar-se que han superat el procediment selectiu, i per tant aprovat, un major nombre d'aspirants que el nombre de places convocades.  
9.3.5 Els tribunals, una vegada acabades les actuacions a què fan referència els apartats anteriors elaboraran la llista d'aspirants seleccionats. Per a la qual cosa, confeccionaran una llista única, en què figuraran, en primer lloc, els aspirants que hagen accedit al cos des de cossos de distint grup, i, en segon lloc, la resta dels aspirants en què figuraran separadament els qui hagen superat el procediment selectiu per la reserva de minusvàlids. Dins de cadascun d'aquest grups, els aspirants seleccionats s'ordenaran segons el que estableixen les bases anteriors.  
9.3.6 Aquesta llista es farà pública en els taulers d'anuncis de les direccions territorials de Cultura i Educació i en la Conselleria de Cultura, Educació i Ciència. Un exemplar d'aquesta s'elevarà a l'òrgan convocant, amb la resta de la documentació corresponent al desenvolupament del procediment selectiu.  
9.3.7 Contra l'acte dels tribunals pel qual s'aprova la llista d'aspirants seleccionats, podrà interposar-se recurs ordinari davant el director general de Personal en el termini d'un mes a comptar des de l'endemà de la data de publicació de la llista en el tauler d'anuncis corresponent, de conformitat amb el que disposen els articles 59.5 b) i 114 de la Llei 30/1992, de 26 de novembre.  
9.3.8 Els aspirants que concórreguen i superen el concurs oposició per a l'ingrés en el cos d'Ensenyament Secundari en convocatòries corresponents a diferents administracions educatives hauran d'optar per una d'aquestes, en el termini de deu dies comptats a partir de la publicació de les llistes d'aprovats, optar per una d'aquestes, mitjançant instància adreçada a la Direcció General de Personal, i renunciaran a tots els drets que els poguera correspondre per la seua participació en les restants. Si no es realitza aquesta opció, l'acceptació del primer nomenament s'entendrà com a renúncia tàcita als restants.  
9.3.9 Els qui superen les proves selectives acreditaran el seu coneixement oral i escrit del valencià amb la presentació dels certificats, diplomes o títols que hagen sigut homologats per la Generalitat Valenciana, d'acord amb el que disposa l'article 9.4 del Decret Legislatiu de 24 d'octubre de 1995, del Consell de la Generalitat Valenciana.  
Els candidats que superen les proves selectives i no estiguen en possessió del certificat de Capacitació per a l'ensenyament en valencià, expedit per la Conselleria de Cultura, Educació i Ciència, seran convocats a una prova de nivell II del Pla de Formació Lingüisticotècnica en valencià del professorat no universitari regulat per l'Ordre de 5 de febrer de 1997 (DOGV número 2.968, de 10 d'abril). Els qui superen la prova hauran d'inscriure's en un dels cursos de formació tècnica següent: Curs específic A o curs específic B o curs específic C regulats per l'ordre esmentada, i així poder obtenir el certificat de Capacitació. Els qui no superen la prova estaran obligats a la realització dels oportuns cursos que s'organitzen a l'efecte, de manera que, puguen adquirir la competència lingüística necessària.  
9.3.10 La declaració de pròrroga en la fase de pràctiques o la renúncia als drets derivats dels procediments selectius no suposarà cap modificació en les places assignades a la resta d'aspirants.  
10. Presentació de documents  
10.1 En el termini de vint dies naturals, a comptar des de l'endemà de la publicació de la llista d'aspirants que han superat els procediments selectius, aquests hauran de presentar en la direcció territorial de Cultura i Educació de la província on hagen actuat, per qualsevol dels mitjans assenyalats en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, la documentació següent:  
a) Fotocòpia compulsada del títol al·legat per a participar-hi, o certificació acadèmica original o fotocòpia compulsada d'aquesta, que acredite haver realitzat tots els estudis per a l'obtenció del títol i certificació d'abonament dels drets d'expedició del títol (Ordre de 8 de juliol de 1988). En el cas que la data del títol o de la certificació acadèmica siga posterior al dia que expirà el termini de sol·licituds fixat en la convocatòria, s'haurà de fer constar la data d'acabament dels estudis.  
b) Títol professional d'especialització didàctica o certificat d'aptitud pedagògica o, si hi manca, documentació justificativa que acredite la dispensa d'aquest requisit segons el que preceptua l'apartat 2.1.2 d'aquesta convocatòria.  
Si s'al·lega en substitució del títol professional d'especialització didàctica o del certificat d'aptitud pedagògica la docència efectiva durant dos cursos acadèmics complets, s'acreditarà, si es tracta d'un centre públic, mitjançant certificació expedida pel secretari, amb el vistiplau del director del centre, i es consignarà el número de registre personal, i pel director del centre amb el vistiplau de la inspecció educativa si es tracta d'un centre privat.   
c) Declaració jurada o promesa de no haver sigut separat, mitjançant expedient disciplinari, del servei de cap administració pública, ni trobar-se inhabilitat per a l'exercici de funcions públiques, segons el model que figura com a annex V d'aquesta convocatòria.  
Els aspirants la nacionalitat dels quals no siga l'espanyola, hauran de presentar declaració jurada o promesa que no es troben sotmesos a cap sanció disciplinària o condemna penal que els impedisca, al seu estat, l'accés a la funció pública, segons el model que figura com a annex V d'aquesta convocatòria.  
d) Els aspirants que hagen fet valer la seua condició de persones amb minusvalideses hauran de presentar certificació dels òrgans competents de la Generalitat Valenciana, de l'Estat o de la resta de les comunitats autònomes, en què s'acredite aquesta condició i, a més, hauran de presentar certificat dels esmentats òrgans acreditatiu de la compatibilitat amb l'exercici de la funció docent.  
e) Fotocòpia del número d'identificació fiscal.  
10.2 Els qui tingueren la condició de funcionaris públics de carrera estaran exempts de justificar documentalment les condicions i requisits ja demostrats per a obtenir el seu anterior nomenament, i hauran de presentar, en aquest cas, una certificació o full de serveis de la direcció territorial de Cultura i Educació corresponent, de la Subsecretaria per a la Modernització de les Administracions Públiques de la Conselleria d'Economia, Hisenda i Administració Pública o del ministeri o organisme de què depenguen, per a acreditar aquesta condició, en què es consigne de manera expressa les dades següents:  
a) Indicació del cos a què pertany, número de registre personal i si es troben en servei actiu.  
b) Nombre d'anys com a funcionaris de carrera.  
c) Lloc i data de naixement.  
d) Títol acadèmic que posseeix i data d'expedició.  
Si en la certificació no pot fer-se constar algun dels requisits exigits per a l'ingrés en el cos de professors d'Ensenyament Secundari per no obrar en els expedients personals dels interessats, aquests hauran de trametre separadament la documentació que els hi acredite.  
10.3 Els aspirants que hagen superat els processos selectius i ja estiguen prestant serveis remunerats en l'administració com a funcionaris de carrera, interins o personal laboral, sense el perjudici de la situació administrativa o laboral que d'acord amb la normativa vigent els corresponga, hauran de formular opció per la percepció de remuneracions, durant la seua condició de funcionaris en pràctiques, de conformitat amb el que preveu el Reial Decret 456/1986, de 10 de febrer (BOE de 6 de març).  
10.4 Els qui dins el termini fixat no presentaren la documentació, llevat dels casos de força major, o de l'examen d'aquesta es deduïra que hi manquen algun dels requisits assenyalats en la base 2, no podran ser nomenats funcionaris de carrera i quedaran anul·lades les seues actuacions, sense el perjudici de la responsabilitat en què hagueren incorregut per falsedat en la sol·licitud inicial.  
11. Nomenament de funcionaris en pràctiques  
11.1 La Direcció General de Personal, al llarg del curs escolar, nomenarà funcionaris en pràctiques els aspirants seleccionats que no estiguen exempts de la seu realització o que estant-ne exempts hagen optat per incorporar-s'hi i els assignarà destinació per a efectuar-les, bé en vacants o bé en substitucions de caràcter temporal a centres dependents de la Conselleria de Cultura, Educació i Ciència. En els cas de no incorporar-se a les esmentades destinacions s'entendrà que renuncien a tots els drets que els poguera correspondre per la seua participació en el procediment selectiu.  
11.2 Les destinacions que obtinguen per a la realització del període de pràctiques tindran caràcter provisional. Tant els aspirants que hagen sigut nomenats funcionaris en pràctiques com aquells altres aspirants que n'estiguen exempts, i hagen optat per romandre en els seus cossos d'origen, estan obligats a participar en els successius concursos de provisió de places que es convoquen, fins a l'obtenció d'una destinació definitiva en centres directament gestionats per la Conselleria de Cultura, Educació i Ciència.  
12. Fase de pràctiques  
12.1 Les pràctiques tindran per objecte comprovar l'aptitud per a la docència dels aspirants que han superat el concurs oposició i formaran part del procés selectiu.  
12.2 La durada de la fase de pràctiques serà de sis mesos, i el seu desenvolupament serà regulat mitjançant resolució de la Direcció General de Personal.  
Es crearan comissions qualificadores de la fase de pràctiques que programaran les activitats d'inserció en el centre i de formació que hauran de realitzar els candidats. La seua composició es determinarà en la resolució que regule la fase de pràctiques.  
El candidat serà tutelat, en aquesta fase, per un professor designat per la comissió qualificadora corresponent.  
Acabada la fase de pràctiques, les comissions qualificadores seran les encarregades, d'acord amb els criteris que establisca l'esmentada resolució, de l'avaluació final, amb la qualificació d'«apte» o «no apte».  
12.3 Els aspirants que no superen la fase de pràctiques, per haver sigut declarats no aptes, podran incorporar-se amb els aspirants seleccionats del següent concurs oposició que es convoque i repetir, per una sola vegada, la realització de la fase de pràctiques.  
En aquest últim cas, el número d'ordre que ocuparan serà l'immediatament següent al que corresponga a l'últim dels aspirants seleccionats de la seua especialitat de la promoció a què s'incorporen. Els qui no s'incorporen per a repetir la fase de pràctiques o aquells que siguen declarats no aptes per segona vegada, perdran tot els drets al seu nomenament com a funcionaris de carrera, mitjançant resolució motivada de la Direcció General de Personal, d'acord amb el que disposa l'article 34 del Reial Decret 850/1993, de 4 de juny.  
12.4 Des del moment del nomenament de funcionaris en pràctiques fins al nomenament com a funcionaris de carrera, el règim jurídic administratiu dels opositors serà el de funcionaris en pràctiques, sempre que estigueren exercint un lloc docent.  
13. Nomenament de funcionaris de carrera  
13.1 Conclosa la fase de pràctiques i comprovat que tots el aspirants declarats aptes en aquestes reuneixen els requisits generals i específics de participació establits en la present convocatòria, la Direcció General de Personal aprovarà l'expedient del procés selectiu, que es publicarà en el DOGV, i el trametrà al Ministeri d'Educació i Cultura, que procedirà al nomenament com a funcionaris de carrera del cos de professors d'Ensenyament Secundari dels aspirants seleccionats en el procediment selectiu.  
14. Desenvolupament de llocs en règim d'interinitat  
Les llistes d'aspirants a ocupar llocs en règim d'interinitat previstes en l'apartat 1.c) de la Resolució de 18 de juny de 1993, de la Direcció General de Personal, estaran formades pels participants en el procediment selectiu que, no havent-hi estat seleccionats, hagen obtingut almenys, cinc punts en un dels exercicis de la fase d'oposició.  
Aquestes llistes s'ordenaran per blocs d'acord amb el nombre d'exercicis superats, i dins d'aquests blocs per la puntuació total.  
En tot cas, els esmentats aspirants es comprometen a justificar que es troben en possessió dels requisits per a l'exercici del lloc pel qual s'han presentat al procediment selectiu en el moment que per a això siga requerit per l'administració.  
Normes finals  
1. D'acord amb el que estableix la disposició addicional tercera de la Llei 30/1992, de 26 de novembre, la falta de resolució expressa a les sol·licituds o a les reclamacions regulades en aquesta ordre tindran efecte de desestimació de la sol·licitud o de la reclamació.  
2. La present convocatòria i tots els actes administratius que es deriven d'aquesta i de l'actuació dels tribunals podran ser impugnats en els casos i en la manera establits per la Llei 30/1992, de 26 de novembre.  
Així mateix, l'administració podrà, si fa al cas, procedir a la revisió de les resolucions dels tribunals, conformement preveu l'esmentada llei.  
València, 31 d'agost de 1998  
El conseller de Cultura, Educació i Ciència,  
FRANCISCO E. CAMPS ORTIZ  
Annex III  
Cos: Professors d'Ensenyament Secundari  
Temari de l'especialitat d'educadors  
Part A  
1. La planificació educativa en l'internat. Anàlisi dels elements específics.  
2. Participació i associacionisme juvenil: Models associatius. Legislació i desenvolupament a la Comunitat Valenciana.  
3. Característiques psicofísiques del desenvolupament de l'alumnat dels nivells no universitaris. Aspectes cognitius, motrius, afectius, socials i morals. Implicacions en el procés educatiu.  
4. Adolescència i joventut: Canvis que acompanyen la pubertat. Implicacions educatives.  
5. Alteracions de conducta en l'adolescència. Programa de prevenció, intervenció i tractament davant problemes de desenvolupament de la personalitat. Avaluació.  
6. La construcció de la intel·ligència i la personalitat. Models actuals  
7. Els interessos de l'alumnat. Estratègies i procediments de desenvolupament i avaluació integradors que s'han d'utilitzar en la institució residencial.  
8. L'acció de l'educador i la seua aportació a la institució residencial.  
9. El perfil de l'educador en l'Educació Secundària. Característiques. Interrelacions educatives.  
10. Organització del centre de residències. Organs representatius i competències.  
11. Estructura col·legial. Espais i usos. Treball en equip. Funcions assistencials i burocràtiques de l'educador.  
12. Centre residencial i comunitat escolar. Funció en el medi. Contextualització acadèmica, social i cultural del tractament educatiu.  
13. Recepció d'alumnes: Tasques educatives, assistencial i burocràtiques.  
14. L'educació com un principi integral i continu. Fonamentació de l'activitat educativa en la institució residencial. Incardinació en el projecte curricular de centre.  
15. Concepte de currículum. Plantejament curricular del sistema educatiu. Fonts i funció del currículum. Anàlisi dels elements curriculars en l'educació.  
16. Programació de les intencions educatives específiques: El PEC i el PCC, com a projecte integrat de treball. Fonts i funcions del projecte. Estratègies d'elaboració  
17. La PGA. Principis psicopedagògics i didàctics. Planificació i activitats.  
18. La memòria del col·legi: Fonts i funcions. Estructura i components.  
19. El professor-educador i la flexibilització del currículum: mesures d'atenció a la diversitat aplicables en el seu àmbit d'acció.  
20. L'orientació en la LOGSE. Models en la Comunitat Valenciana. Intervenció educativa.  
21. L'orientació professional. Elecció d'estudis i professions. Criteri per a la presa de decisions.  
22. El departament d'orientació en un centre de residències. Organització i funcions.  
23. Orientació i tutoria en Educació Secundària i la seua pràctica educativa. La funció de tutoria en la residència.  
24. Disseny de programes d'orientació integrats en el currículum. L'acció de tutoria de l'educador dins la integració. Aportacions al currículum.  
25. Paper de l'educador en la seua intervenció amb els alumnes per a la incorporació a la vida activa. Tècniques, mètodes i disseny de programes.  
26. Tècniques i instruments psicopedagògics: Observacions i recollida de dades.  
27. L'Entrevista: Característiques i moments.  
28. Diagnòstic i intervenció educativa en els problemes i dificultats d'aprenentatge. Tècniques i instruments. Utilització d'estratègies.  
29. Atenció a la diversitat de l'alumnat intern. Factors de diversitat. La diversitat lingüística. Necessitats educatives més freqüents. Adaptacions educatives i curriculars.  
30. Els alumnes amb discapacitacions. Barreres d'accés al currículum. Criteris d'adaptació curricular. Programes educatius específics.  
31. Els alumnes superdotats i talentosos. Possibilitats educatives en les diferents etapes. Programes educatius específics.  
32. La conducta dels alumnes amb inadaptacions familiars. Mesures de prevenció, diagnosi, avaluació i tractament que ha d'utilitzar l'educador en el seu àmbit d'acció.  
33. Programes d'ensenyar a pensar, d'aprendre a aprendre. Principis i pràctiques.  
34. Presència en les diferents àrees del currículum de continguts transversals relatius a l'educació moral i cívica, educació per a la pau, la cooperació internacional, la igualtat entre els sexes i l'educació ambiental.  
35. Desenvolupament de l'autoconcepte i de l'autoestima en el procés educatiu.  
36. L'educació en valors: Objectius, continguts i metodologia. Activitats. Recursos. Avaluació.  
37. L'acció formativa en tècniques i habilitats. Objectius, continguts i metodologia. Activitats. Recursos. Avaluació.  
38. Educació afectivosexual. Plantejament integrador i interdisciplinar per a l'Educació Secundària.  
39. Els continguts actitudinals en l'educació. Estratègies i procediments per al desenvolupament i modificació d'actituds per part de l'educador. Instruments i metodologia per a la seua avaluació.  
40. L'educador com a agent social en el procés interdisciplinar de la prevenció de drogodependències.  
41. Educació per a la salut. Estratègies de prevenció. Desenvolupament d'hàbits posturals d'higiene i alimentació.  
42. Salut i qualitat de vida. Hàbits i estils saludables en relació amb les activitats formatives d'internat. L'autoestima.  
43. El desenvolupament de l'autonomia en els centres educatius. Tractament específic en els diferents nivells de la LOGSE.  
44. Respiració i relaxació. Bases psicofisiològiques. Mecànica de funcionament. Directrius per al seu tractament en el marc col·legial.  
45. Tècniques de treball intel·lectual. Metodologia aplicada a les àrees d'aprenentatge en l'Educació Secundària.  
46. Educació per al desenvolupament d'habilitats socials. Bases i procediments.  
47. Tècniques d'expressió i comunicació. La seua inclusió en programes educatius per al temps lliure.  
48. El cos i el moviment com a mitjans d'expressió. Elements. Trets característics de les manifestacions expressives corporals i el seu valor educatiu. Tractament en l'internat.  
49. Educació per al temps lliure. L'educació no formal. Tècniques i instruments per a l'educació en el temps lliure.  
50. Naturalesa i activitats físicoesportives. Tècniques i procediments. Respecte al medi ambient. Intervenció educativa.  
51. Animació sociocultural. Concepte, àmbit i objectius. Programes. L'educador com a animador juvenil.  
52. Els centres de vacances. Aspectes previs al programa. Models. Activitats.  
53. Els mitjans de comunicació. Naturalesa i classificació. La seua importància en la societat democràtica i en la formació de valors, actituds i hàbits de convivència. Educació per a l'ús crític dels mitjans de comunicació.  
54. El paper de l'educador en l'acollida de nous alumnes.  
55. La imatge. La seua importància en el món d'avui. Lectura del llenguatge icònic. Pedagogia de la imatge. Avaluació.  
56. Les activitats lúdiques com a instrument de formació coeducativa. Tractament curricular. Mostres pràctiques. Avaluació.  
57. El joc popular com a mitjà educatiu. La seua naturalesa. Teories. Característiques. Classificació. El joc com a activitat d'ensenyament-aprenentatge.  
58. Les dinàmiques de grup com a preparació per a l'activitat social. Estratègies de tractament. Exemplificacions. Avaluació.  
59. Interacció família-centre educatiu en l'àmbit residencial. Mitjans i estratègies de diagnosi, actuació i avaluació per part de l'educador.  
60. L'avaluació en l'Educació Secundària. Estratègies i instruments que s'han d'utilitzar en la institució residencial.  
61. L'avaluació de la institució residencial i del seu funcionament com a procés d'optimació educativa. Estratègies i instruments.  
62. La conducta de l'alumnat. Estratègies i procediments de diagnosi en la institució residencial.  
63. La investigació a partir de la pràctica de l'educació. La investigació com a estratègia per al perfeccionament de l'equip educatiu. Principis i estats d'investigació-acció.  
64. Escola i societat. El sistema educatiu en una societat canviant i plural. El context social on es pretén educar. Factors culturals i lingüístics.  
65. Panorama i sentit de l'educació actual. La innovació científica i tecnològica. Crisi permanent en els sistemes educatius i renovació educativa. L'humanisme científic.  
66. La dimensió europea en l'educació. Institucions, procés de constitució. Integració a través de la formació: projectes educatius. Aplicació curricular en el marc d'una residència de joves.  
67. La creativitat. Bases teòriques. Tècniques i estratègies de desenvolupament en activitats culturals, físiques, manipulatives i expressives.  
68. L'educació permanent. Concepte. Temàtica i tècniques estimuladores. La funció de l'educador com a factor de conscienciació del procés educatiu de l'alumnat.  
Part B  
Ordre de 9 de setembre de 1993, annex IV. BOE de 21 de setembre de 1993.  
Annex IV  
Aspirants que no posseïsquen la nacionalitat espanyola  
Cognoms: ...  
Nom: ...  
Especialitat: ...  
Nacionalitat: ...  
DNI o document similar del país d'origen: ...  
(\*) Estic exempt de la realització de la prova acreditativa del coneixement del castellà per posseir (del qual presente fotocòpia compulsada):  
- Diploma Superior d'Espanyol com a Llengua Estrangera, establit pel Reial Decret 826/1988, de 20 de juliol, modificat i completat pel Reial Decret 1/1992, de 10 de gener.  
- Certificat d'Aptitud d'Espanyol per a Estrangers, expedit per les escoles oficials d'Idiomes.  
(Data i signatura)  
(\*) Solament emplenaran aquest annex les persones que estiguen exemptes de la realització de la prova d'acreditació de coneixements del castellà.  
Annex V  
D/Dª..., que visc al carrer/ a l'avinguda..., amb el DNI..., declare sota promesa o jurament, a l'efecte de ser nomenat funcionari del cos..., que no he sigut separat del servei de cap de les administracions públiques i que no em trobe inhabilitat per a l'exercici de funcions públiques.  
(Data i signatura)


Còpia Permalink ELI